‘Gaan Suid-Afrika oukei wees?’Deur Elaine Krige Suid-Afrika sal “oukei” wees as elkeen net sy kant bring. Só skryf die joernalis en politieke kommentator Jan-Jan Joubert in Gaan Suid-Afrika oukei wees?, wat Maandagaand by Exclusive Books in Pretoria bekendgestel is. In dié boek bespreek Joubert verskeie knelpunte binne die Suid-Afrikaanse politieke landskap, soos of pres. Cyril Ramaphosa ŉ redder of swakkeling is, die probleme binne die DA en Julius Malema se plan met die EFF. Hy doen dan bepaalde aanbevelings aan die regerende party om Suid-Afrika reg te ruk, maar sê ook wat gewone landsburgers kan doen om vooruitgang in die land te bewerkstellig. “Ek glo dat die ANC die vermoë het om die land reg te ruk. Ons huidige president het ook die wil om dit te doen,” het Joubert Maandag tydens die bekendstelling gesê. Hy skryf in die boek dat dit nodig is vir die ANC om pro-aktief op te tree en oplossings vir probleme te vind nog voor die probleme ontstaan. Joubert meen Ramaphosa glo nie werklik in grondonteiening sonder vergoeding of die huidige rassebeleid van die ANC nie. “Sy uitlatings móét gunstig wees jeens hierdie beleidstellings, om die ANC tevrede te hou. Ongelukkig is Ramaphosa ook ŉ dienswillige instrument in (adj.pres.) David Mabuza se hande en as Mabuza sê spring, dan vra Ramaphosa hoe hoog,” meen Joubert. Joubert twyfel ook of die regering uiteindelik die reserwebank sal nasionaliseer, aangesien die regering eenvoudig nie die geld hiervoor het nie. Jan-Jan Joubert (Foto verskaf deur Jonathan Ball Publishers) Joubert het Maandag ook gesê Julius Malema, leier van die EFF, se langtermyndoelwit is om terug te keer na die ANC, maar dat die leierskap van sy eie party in sy pad staan. “Die ander leiers van die EFF het waarskynlik niks om te wen deur terug te keer na die ANC nie en dreig selfs om die party te verlaat indien die EFF met die ANC saamwerk,” sê Joubert. Oor die voorstelle wat Joubert in die boek maak vir Suid-Afrikaners om betrokke te raak by die oplossing sê hy: “Suid-Afrikaners is sleg daarmee om met oplossings vorendag te kom. Suid-Afrika sal oukei wees as elkeen net sy plig doen na die beste van sy vermoë. Dit is egter ŉ voortdurende proses van groei en verandering en behels dat jy luister na dít wat jou ongemaklik maak.”